1978 में भगवान गवई ने अखबार में एक विज्ञापन देखा। विज्ञापन था विश्वविख्यात कंपनी लार्सेन एंड टूब्रो (एल & टी) में नौकरी का। विज्ञापन देखकर भगवान गवई ने नौकरी के लिए एप्लाई कर दिया।उन्हें नौकरी मिल गयी और वे कंपनी में इंटरमिडिएट क्लर्क बन गए।नौकरी की वजह से आर्थिक तंगी मिटने लगी, लेकिन भगवान गवई ने नौकरी के साथ-साथ अपनी पढ़ाई जारी रखी। 1982 में हिंदुस्तान पैट्रोलियम कार्पोरेशन लिमिटेड (एचपीसीएल) ने एससी-एसटी कोटे में भर्ती करने की मुहिम चलाई। भगवान गवई यहाँ मैनेजमेंट ट्रेनी चुन लिए गए। उधर वे बैंक की परीक्षा भी पास कर चुके थे,लेकिन उन्होंने बैंकिंग सैक्टर में न जाकर पैट्रोलियम इंडस्ट्री में आने का फैसला लिया जो आगे जाकर उनके जीवन का सबसे अहम और सही फैसला साबित हुआ।